Ir-Regolament tal-Kunsill (KEE) Nru 2411/92
tat-23 ta' Lulju 1992
li jemenda ir-Regolament (KEE) Nru 3976/87 dwar l-applikazzjoni ta' l-Artikolu 85(3) tat-Trattat għal ċerti kategoriji ta' akkordji u prattiki miftiehma fis-settur tat-trasport bl-ajru
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 87 miġjub fih,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi, skond ir-Regolament tal-Kunsill (KEE) Nru 3975/87 ta' l-14 ta' Diċembru 1987 li jistabbilixxi l-proċedura għall-applikazzjoni tar-Regoli dwar il-kompetizzjoni għall-impriżi fis-settur tat-trasport bl-ajru [4], il-Kummissjoni issa għandha l-poter li timplimenta r-regoli ta' kompetizzjoni fir-rigward ta' trasport bl-ajru f' Pajjiż Membru; billi għalhekk hu mixtieq li tiġi pprovduta l-possibbiltà li jiġu adottati eżenzjonijiet ġenerali applikabbli għal dik iż-żona ta' trasport;
Billi ir-Regolament (KEE) Nru 3976/87 [5] jagħti s-setgħa lill-Kummissjoni li tiddikjara permezz ta' Regolament li d-dispożizzjonijiet ta' l-Artikolu 85 (1) ma japplikawx għal ċerti kategoriji ta' akkordji bejn impriżi, deċizjonijiet minn assoċjazzjonijiet ta' impriżi u prattiki miftiehma;
Billi s-setgħa sabiex tadotta dawn l-eżenzjonijiet ġenerali kienet mogħtija għal perjodu limitat, li jiskadi fil-31 ta' Diċembru 1992, biex trasportaturi bl-ajru jitħallew jadattaw għall-ambjent aktar kompetittiv li jirriżulta minn bidliet fis-sistemi regolatorji applikabbli għal trasport internazzjonali bl-ajru fil-Komunità;
Billi l-kontinwazzjoni ta' eżenzjonijiet ġenerali wara dik id-data hija ġġustifikata b'aktar miżuri biex jilliberalizzaw is-settur tat-trasport bl-ajru adottati mill-Komunità; billi l-iskop ta' dawn l-eżenzjonijiet u l-kondizzjonijiet li jinsabu magħhom għandhom jiġu definiti mill-Kummissjoni, b'relazzjoni mill-qrib mal-Pajjiżi Membri, billi jittieħed kont tal-bidliet lill-ambjent kompetittiv miksub mid-dħul fis-seħħ tar-Regolament (KEE) Nru 3976/87,
ADOTTA DAN IR-REGOLAMENT:
L-Artikolu 1
Ir-Regolament (KEE) Nru 3976/87 huwa hawnhekk emendat hekk kif ġej:
1. Il-kelma "internazzjonali" għandha titneħħa fl-Artikolu 1.
2. L-Artikolu 2(2) għandu jiġi midbul b'dan li ġej:
"2. Il-Kummissjoni tista', partikolarment, tadotta dawn ir-Regolamenti fir-rigward ta' akkordji, deċiżjonijiet jew prattiki miftiehma li għandhom bħala għan xi wieħed minn dawn li ġejjin:
- ippjanar konġunt u koordinazzjoni ta' skedi ta' linji ta' l-ajru,
- konsultazzjonijiet fuq tariffi għat-trasport ta' passiġġieri u bagalji u ta' tagħbija fuq servizzi skedati bl-ajru,
- operazzjonijiet konġunti fuq servizzi ġodda skedati bl-ajru utilizzati anqas,
- allokazzjoni ta' slots f'ajruporti u skedar ta' l-ajruport; il-Kummissjoni għandha tieħu ħsieb li tiżgura konsistenza mal-Kodiċi ta' Kondotta adottat mill-Kunsill,
- xiri, żvilupp u operazzjoni komuni ta' sistemi ta' reservazzjoni kkompjuterizzata relatati ma' ippjanar tal-ġurnata, reservazzjonijiet u qtugħ ta' biljetti minn impriżi ta' trasport bl-ajru; il-Kummissjoni għandha tieħu ħsieb li tiżgura konsistenza mal-Kodiċi ta' Kondotta adottat mill-Kunsill."
3. L-Artikolu 3 għandu jiġi mibdul b'dan li ġej:
"L-Artikolu 3
Regolament adottat wara l-Artikolu 2 għandu jkun għal perjodu speċifikat.
Jista' jiġi mħassar jew emendat fejn iċ-ċirkostanzi jinbidlu fir-rigward ta' xi fatturi li jkunu ppromwovew l-adozzjoni tiegħu; f'każ bħal dan, għandu jiġi ffissat perjodu għall-emenda ta' l-akkordji u prattiki miftiehma li għalihom ir-Regolament ta' qabel kien japplika qabel it-tħassir jew emenda."
4. L-Artikolu 8 għandu jiġi mħassar.
L-Artikolu 2
Dan ir-Regolament għandu jidħol fis-seħħ fit-tielet ġurnata wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta' Lulju 1992.